作者:周邦彥
標題:一寸金
內容:州夾蒼崖，下枕江山是城郭。望海霞接日，紅翻水面，晴風吹草，青搖山腳。波暖鳧鷖作。沙痕退、夜潮正落。疏林外、一點炊煙，渡口參差正寥廓。自嘆勞生，經年何事，京華信漂泊。念渚蒲汀柳，空歸閒夢，風輪雨楫，終辜前約。情景牽心眼，流連處、利名易薄。回頭謝、冶葉倡條，便入漁釣樂。